சிறப்பு சேவைகள் மற்றும் கட்டுரைகள்
சென்னை ஐஐடியின் ராபர்ட் பாஷ் மையம்  விக்கிபீடியாவில் பாலினத் தரவு இடைவெளியைக் குறைக்கும் திட்டத்தை தொடங்கி உள்ளது.
சூப்பர்ப்ளூம் ஸ்டூடியோஸ் , சென்னை ஐஐடி-யின் முன்னாள் மாணவர் சங்கம் ஆகியவற்றுடன் இணைந்து நடத்தப்படும் 'மறைக்கப்பட்ட குரல்கள்' முன்முயற்சியின் நோக்கம், சிறப்புடைய பெண்கள் பலரின் வாழ்க்கை வரலாற்றை டிஜிட்டல் ஆதாரங்களில் தானாகவே உருவாக்கி, பாலின பிரதிநிதித்துவத்தில் நேர்மறைத் தாக்கத்தை ஏற்படுத்துவதாகும்.
சென்னையில் உள்ள இந்திய தொழில்நுட்பக் கழகத்தின்  ராபர்ட் போஷ் தரவு அறிவியல் மற்றும் செயற்கை நுண்ணறிவு மையம் , வணிக ஆலோசனை நிறுவனமான சூப்பர்ப்ளூம் ஸ்டூடியோஸ்  ஆகியவை இணைந்து பாலினத் தரவு இடைவெளியைக் குறைப்பதற்காக 'மறைக்கப்பட்ட குரல்கள்'  என்ற முன்முயற்சியைத் தொடங்குகின்றன. சென்னை ஐஐடி-யின் முன்னாள் மாணவர் சங்கத்துடன் இணைந்து நடைபெறும் இந்த முன்முயற்சி விக்கிபீடியாவில் இருந்து தொடங்குகிறது.
இன்னும் ஓராண்டுக்குள், குறிப்பாக அடுத்த ஆண்டு சர்வதேச மகளிர் தினத்துக்குள்  சிறப்புடைய பல பெண்களின் சுயசரிதைகளை தானாக உருவாக்குவது என இந்த முன்முயற்சியின் நிறுவனர்கள் இலக்கு நிர்ணயித்துள்ளனர். இதன் மூலம் டிஜிட்டல் ஆதாரங்கள் இடையே பாலினப் பிரதிநிதித்துவத்தில் நேர்மறையான தாக்கத்தை ஏற்படுத்த முடியும். சென்னை ஐஐடி-யின் மூன்று முன்னாள் மாணவர்கள் இணைந்து உருவாக்கிய சூப்பர்ப்ளூம் ஸ்டூடியோஸ் மூன்று கண்டங்களில் இந்த நடைமுறையைக் கட்டமைத்திருப்பதை 'மறைக்கப்பட்ட குரல்கள்'  குழு பெருமிதத்துடன் குறிப்பிட விரும்புகிறது.
இந்த முன்முயற்சியில் தன்னார்வத்துடன் பங்கேற்க ஆர்வமுள்ளவர்கள் பின்வரும் இணைப்பின் மூலம் பதிவுசெய்து செய்யலாம்- http://hiddenvoices.xyz/
பல்வேறு நுகர்வோர் தொடர்பு சேவைகளின் அடிப்படையை இயற்கை மொழி மாதிரிகள் அதிகளவில் உருவாக்குகின்றன. இவ்வாறான மாதிரிகள் விக்கிபீடியா உள்ளிட்ட திறந்த இணைய தரவுத் தொகுப்புகளையே சார்ந்துள்ளன. பெரும்பாலான தலைப்புகளில் உலகக் கண்ணோட்டத்தை உருவாக்க விக்கிபீடியா போன்ற டிஜிட்டல் முறையிலான கருவிகளையே பெரும்பாலோர் சுதந்திரமான முறையில் பயன்படுத்தி வருகின்றனர்.
அனைத்துவிதமான டிஜிட்டல் தளங்களிலும் சமமான பிரதிநிதித்துவத்தின் தன்மையைத் தீர்ப்பதற்கு சிக்கலான பலதரப்பட்ட அடுக்குகள் இருந்தாலும், விக்கிபீடியாவில் பெண்களின் பிரதிநிதித்துவத்தை அதிகரிப்பதில் குறிப்பிடத்தக்க அளவுக்கு மதிப்பு உண்டு என்றே சொல்லலாம்.
இந்த முன்முயற்சி செயல்படுத்தப்படும் விதம் குறித்து விளக்கிய, பேராசிரியர் பலராமன் ரவீந்திரன், தலைவர், RBCDSAI- IIT Madras தெரிவித்ததாவது, "மனிதன் சார்ந்த செயற்கை நுண்ணறிவை செயல்படுத்துவதில் இந்தத் திட்டம் ஒரு உதாரணமாக அமையும். தானியங்கி மொழிச் செயலாக்கம்  கணிசமான அளவுக்கு முன்னேறியுள்ள போதிலும், செயற்கை நுண்ணறிவு பிழைகளை உருவாக்கிவிடும் சூழலும் உள்ளது. குறிப்பாக குறைந்த மக்கள்தொகை உடையவர்களைப் பற்றிய ஆவணங்களை செயலாக்கும்போது ஏற்படும் பிழைகளை இந்தத் திட்டம் தீர்க்க முயற்சி செய்கிறது. எனவே, செயற்கை நுண்ணறிவுத் தீர்வுகளின் சாதகமான அம்சங்களை இயன்றஅளவுக்கு உபயோகப்படுத்துவோம். அத்துடன் உயர்தர வெளியீடுகளை உருவாக்க, மனித மேற்பார்வை மற்றும் சரிபார்ப்பை நியாயமான முறையில் பயன்படுத்துவோம்."
அனைத்துக் களங்களிலும் மிகவும் சமமான தீர்வுகளுக்கு பாலினத் தரவு இடைவெளி என்பது ஒரு பெரிய தடையாகவே கருதப்படுகிறது. இணையத்தில் பேசப்படும், எழுதப்படும் பதிவுகளின்  உள்ளடக்கம் வேறு எந்த வகையான தரவையும்விட அதிகமாகவே இருந்து வருகிறது. தானியங்கிப் பேச்சு அறிதல் , பல்வேறு தயாரிப்புகளுக்கும், சேவைகளுக்கும் அடிப்படையை உருவாக்கும் மொழி மாதிரிகள் போன்ற பல்வேறு செயற்கை நுண்ணறிவு/ இயந்திரக் கற்றல் தீர்வுகளுக்கு  இணைய வழியிலான தகவல் தொகுத்தல்  முறை மூலம் தரவு ஆதாரங்கள் தொகுத்து அளிக்கப்படுகின்றன.
ஆனால், இந்த முக்கிய டிஜிட்டல் தரவு ஆதாரங்களில் பாலின மாறுபட்ட குரல்களின் பிரதிநிதித்துவத்தின் பற்றாக்குறை குறிப்பிட்ட அளவுக்கு இருந்து வருகிறது. 'மறைக்கப்பட்ட குரல்கள்' முன்முயற்சியானது இந்த சிக்கலை சமாளிக்கக் கூடியதாகும்.
இந்தத் திட்டம் குறித்து விரிவாகப் பேசிய டாக்டர் ராஜி பாஸ்கரன், நிறுவனப் பங்குதாரர், சூப்பர்ப்ளூம் ஸ்டூடியோஸ் கூறியதாவது: "முறையான தகவல்கள் கிடைக்காதபோது, அடிக்கடி பொருத்தமற்ற சார்புகள் உருவாகி, உறுதிப்படுத்தப்பட்டு விடுகின்றன. எப்போதும் அதிகரித்து வரும் டிஜிட்டல் பாலினத் தரவு இடைவெளியைவிட இது வேறெங்கும் முக்கியத்துவம் வாய்ந்ததாக இல்லை. முக்கியமான தரவு இடைவெளியை 'மறைக்கப்பட்ட குரல்கள்' தீர்த்து வைப்பதுடன், இடைவெளியை மேலும் குறைக்க கருவிகளையும் உருவாக்கும். உள்ளடக்கிய தயாரிப்புகள் மற்றும் சேவைகளைக் கட்டமைப்பதே எங்கள் வணிக உத்தியின் மைய நோக்கமாகும்.
எடிட்டர்களின் பாலினம் மற்றும் ஆர்வம் மட்டுமின்றி வெளிப்புற ஆதாரங்களின் பங்களிப்பு உள்ளிட்டவைகளில் தரவு இடைவெளியை நிவர்த்தி செய்வதில் சில முக்கிய தடைகள் இருந்து வருகின்றன. எனவே,. விக்கிபீடியா பாணி சுயசரிதையின் முதல் வரைவை தானாக உருவாக்கும் வகையில் தகவல் கேட்பாட்டு அணுகுமுறைகளை மேம்படுத்துதல், இயந்திரக் கற்றல் உதவியுடன் தன்னியக்க அடையாளம் அறிதல், வெளிப்புற ஆதாரங்களை சரிபார்த்தல், உரை பகுப்பாய்வு முறைகள் ஆகியவற்றை மேம்படுத்தும் குறிக்கோளுடன் இந்த திட்டம் செயல்படும். இவ்வாறு உருவாக்கப்பட்ட மாதிரிகளின் அணுகுமுறையைப் பயன்படுத்தி அறிவியல், தொழில்நுட்பம், பொறியியல், மருத்துவம் மற்றும் மேலாண்மை  ஆகிய துறைகளில் குறிப்பிடத்தக்க பெண்களுக்கான விக்கிபீடியா கட்டுரைகளை உருவாக்க முடியும்.
இந்த முன்னோடி முன்முயற்சியில் சென்னை ஐஐடி-யின் முன்னாள் மாணவர்களின் பங்கு குறித்துப் பேசிய திரு.கிருஷ்ணன் நாராயணன், தலைவர்- சென்னை ஐஐடி முன்னாள் மாணவர் சங்கம்  கூறியதாவது: "எங்களின் 'மிஷன் மில்லியன் ஸ்மைல்ஸ் அண்ட் வுமன்-இன்-ஸ்டெம்' என்ற செயல்முறைத் திட்டத்தின்கீழ் இந்தத் திட்டம் வருகிறது. எங்கள் பழைய மாணவர்கள் பெரும்பாலோர், குறிப்பாக இளம்தலைமுறையினர் டிஜிட்டல் ரீதியில் தேர்ச்சி பெற்றவர்கள். அவர்கள் இதுபோன்ற அற்புதமான காரணத்துக்காக தன்னார்வ நோக்கத்துடன் தங்கள் நேரத்தை செலவிடத் தயாராக உள்ளனர்"
ஸ்டெம்  துறைகள் மற்றும் தொழில்நுட்பத்தை ஒட்டிய வணிகக் களங்களில் குறிப்பிடத்தக்க பங்களிப்புகளைக் கொண்ட வடஅமெரிக்கா மற்றும் இந்தியாவைச் சேர்ந்த பெண்களின் வாழ்க்கை வரலாற்றை உருவாக்குவதன் மூலம் 'மறைக்கப்பட்ட குரல்கள்'தனது பணியைத் தொடங்கத் திட்டமிட்டுள்ளது. நிபுணத்துவம் வாய்ந்த பகுதிகள், புவியியல் மற்றும் பிற குறைவான பிரதிநிதித்துவம் கொண்ட சமூகங்கள் ஆகியவற்றுக்கும் காலப்போக்கில் விரிவுபடுத்த இந்தக் குழு திட்டமிட்டுள்ளது.
விக்கிபீடியாவில் இடைவெளியை நிரப்புதல், உலக அளவிலான தரவுகளில் பாலின வேறுபாடு குறைபாட்டை சரிசெய்தல் ஆகியவற்றையும் தாண்டி பலதரப்பட்ட தரவு மற்றும் பகுப்பாய்வு அடிப்படையிலான தயாரிப்புகள் மற்றும் சேவைகளை இத்திட்டம் முன்னெடுக்கும் என எதிர்பார்க்கப்படுகிறது.
திட்ட கட்டமைப்பு மற்றும் அடிப்படைக் கட்டமைப்பு ஆகிய பணிகள் முடிந்ததும், இதனை முழுமையாக திறமூல  திட்டமாக மாற்ற இந்தக் குழு ஏற்பாடு செய்யும். களஞ்சியத்தை அமைத்தல், வெளிப்புற பங்களிப்புகளை மதிப்பாய்வு செய்தல், திறந்த மனதுடைய மற்றும் ஆரோக்கிய சமூகத்தினரை பணியாற்ற வைத்தல் ஆகியவை இதில் அடங்கும். திறமூலத்  திட்டத்தில் அதிகளவிலான பெண் பங்களிப்பாளர்களும் இணைய ஊக்குவிக்கப்படுவார்கள். இதன்மூலம் அவர்கள் திறமூல மென்பொருள் சமூகத்தினரிடையே தங்கள் சுயவிவரங்களை உருவாக்கி கட்டமைக்க முடியும்.